依韻和達觀禪師贈別
作者：梅堯臣
朝代：宋

paragraphs: 平生少壯日，百事牽於情。
今年輒五十，所向唯直誠。
既不慕富貴，亦不防巧傾。
寧爲目前利，寧愛身後名。
文史玩朝夕，操行蹈羣英。
下不以傲接，上不以意迎。
衆人欣立異，此心常自平。
譬如先後花，結實秋共成。
趙壹雖空囊，鄭子豈其卿。
二人貧且隠，高譽動天京。
我蹟固尚賤，我道未嘗輕。
力遵仁義塗，曷畏萬里程。
安能苟榮祿，擾擾復營營。
近因喪已除，偶得存餘生。
强欲活妻子，勉焉事徂征。
徂征江浦上，鷗鳥莫相驚。